section_heading: B.1 i B.1A
paragraph_text: Serijski Victori B.1 znatno su se razlikovali od prototipova te ih je i vizualno bilo lako razlikovati. Najveća razlika bila je u dužini trupa. Naime, kako je kod drugog prototipa, nakon nesreće prvog, značajno ojačana repna konstrukcija došlo je i do njezinog neminovnog povećanja mase. Kako bi se kompenziralo povećanje mase repa i vratio stabilitet u letu dužina prednjeg dijela trupa povećana je za 1,07 metara. Istodobno je smanjena visina repa kako bi mu se dodatno smanjila masa. Promijenjena je i pozicija vrata, ponajviše kako bi se otklonila mogućnost da tijekom iskakanja posada uleti u usisnike zraka za motore. Povećane su i drukčije posložene staklene površine kabine. Na gornjoj strani krila postavljen je set malih generatora vortexa koji su osiguravali bolje opstrujavanje krila i povećanje uzgona pri malim brzinama. Letna testiranja prototipova pokazala su da je upravljački sustav bio "premekan" za tako velik avion, što je moglo dovesti do prenaglih manevara. Zbog toga su serijski avioni dobili "tvrđi" sustav koji je pružao više otpora i omogućavao preciznije doziranje. minijatura|lijevo|250px|B.1 u zaštitnoj bijeloj boji